《绿珊瑚树歌》
清代·胡承珙

龙工胡为不自惜，琪树琅玕掷千尺。弃置人家溷厕间，牛栅鸡栖恣狼籍。

世人但羡出水赤，石上蟠根多不识。故将本色示人间，任使看朱乱成碧。

颇闻此树含毒浆，樊圃可止狂夫狂。愿金如粟马如羊，使君归去垂空囊。

明珠薏苡多谤伤，安用绿玉枝交相。酒酣起舞铁如意，七尺珊瑚等闲碎。

作者简介：（1776—1832）清安徽泾县人，字景孟，号墨庄。嘉庆十年进士。累官台湾兵备道。究心经学，著意在《毛诗》，广證博考以求本义，成《毛诗后笺》。另有《尔雅古义》、《仪礼古今文疏义》、《求是堂诗文集》等。